b'\n_START_ARTICLE_\nPlanina v Lazu\n_START_PARAGRAPH_\nPlanina v Lazu (1560 mnm) je gorska planina v Julijskih Alpah nad Bohinjskim jezerom, zahodno od Pokljuke. Obkro\xc5\xbeajo jo dvatiso\xc4\x8daki Kreda (2025 m), Slatna (2077 m), Prvi (2181 m), Srednji (2.227 m) in Zadnji Vogel (2327 m) na zahodu, Debeli vrh (2390 m) na severu, Ogradi (2087 m) na vzhodu, medtem ko jo na jugu zapira nekoliko ni\xc5\xbeja \xc5\xbdagarjeva glava (1633 m). Pod njo je bilo najdeno kuri\xc5\xa1\xc4\x8de iz obdobja mezolitika; le-to sodi med najstarej\xc5\xa1e sledi \xc4\x8dloveka v Julijskih Alpah. _NEWLINE_Laz sodi med najprvobitnej\xc5\xa1e planine na tem obmo\xc4\x8dju. Pastirske stavbe so grajene na lesenih koleh, bivalni del se nahaja nad prostorom za \xc5\xbeivino. \xc4\x8cez planino vodi turisti\xc4\x8dna sirarska pot. _NEWLINE_Planina je poleg tega del mednarodne \xc5\xbdelezne poti, ki jo na obmo\xc4\x8dju Slovenije vodi Gorenjski muzej v obliki Po sledeh bronastega zvonca. Severno od nje pod Debelim vrhom so bili najdeni ostanki rudarjenja z okroglimi povr\xc5\xa1inskimi jamami. _NEWLINE_Preko poletja je planina pa\xc5\xa1nik za ovce in krave. Ima svoj izvir vode (studenec). Na planini je mnogo let po\xc4\x8ditnikoval slovenski pesnik Dane Zajc._NEWLINE_Za mnoge je to najlep\xc5\xa1a planina v Bohinju in okolici._NEWLINE_Najve\xc4\x8d pohodnikov in planincev dostopa do planine iz planine Blato oziroma Planine pri Jezeru nad Bohinjem.'